Botanisk hage truer med stengning: Finner piller og avføring hver dag
Botanisk hage ligger øst i Oslo sentrum, og er en del av Universitetsmuseene på Tøyen. Den populære parken er på 150 mål, og har 35 000 planter fra 7500 arter. Nå trues hagen med stengning, fordi den blir brukt som toalett for mennesker. Det kommer frem i en e-post som direktør Tone Lindheim i Naturhistorisk museum har sendt til blant andre Oslo-ordfører Marianne Borgen (SV).Borgen beskriver varslet fra museet som svært alvorlig. – Lindheim beskriver en svært alvorlig situasjon med forsøpling og kriminell aktivitet. Slik kan vi ikke ha det i denne vakre hagen, sier Borgen til VG. I e-posten skriver Lindheim at hun tidligere har tatt opp at museet «sliter med betydelige narko- og romfolkproblemer i Botanisk hage». – Nå har det gått så langt at vernelinjen hos oss truer med å stenge hele Botanisk hage, skriver direktør Lindheim og utdyper: «Vi har omfattende kjøp og salg av narko og økende bruk av sprøyter i hagen. Flere gartnere er nå redde for å grave/luke/plante på grunn av risikoen for å bli stukket av sprøytespisser». Det er ikke førte gang problemet løftes fram. I 2013 varslet museumsdirektør Arne Bjørlykke om at hagen ble brukt som toalett.Lindheim skriver at de ansatte på museet finner pilleglass i parkanlegget. «Romfolk gjemmer pilleglass nede i plantebedene våre, så kommer de tilbake med spade for å grave opp igjen disse pilleglassene, bedene blir tråkket opp, spadd i stykker og plantene våre, mange sarte planter fra fjerne himmelstrøk, blir ødelagt.» Hun fremholder også at flere bruker hagen som toalett, og at gartnere daglig fjerner avføring. Lindheim ber ordføreren komme til et krisemøte i Botanisk hage klokken 11.30 onsdag. På møtet stiller både bymiljøetaten, Rusken og politiet i Oslo. Stasjonssjef ved Grønland politistasjon, Kåre Stølen, opplyser til VG at han er godt kjent med problemene i og rundt Botanisk hage. VGs Shazia Sarwar kommenterer: Sannheten om rumenske tiggereTirsdag morgen pågrep politiet seks kvinner, mistenkt for salg av narkotika, ved Vaterland i Oslo sentrum. – Dette er personer fra Romania. Vi har i det siste hatt en innsats i området rundt parken, og flyttet grupper av omreisende til andre steder på Grünerløkka, sier Stølen til VG. Ifølge politiet blir narkomane hentet av romfolk i Oslo sentrum og tatt med opp til området rundt Botanisk hage og Lakkegata skole. – Der går de inn i parken og graver frem piller som er lagret i depot. Pillene selger de til de narkomane. Det kan være mellom ti og femten personer involvert i en slik operasjon, sier Stølen. Les også: Bruker millioner på å rydde etter tiggereLeder Eirik Lae Solberg (H) i samferdsels- og miljøkomiteen i Oslo kommune, sier de reagerer veldig på at Borgen ikke har gjort noe. – Jeg er sjokkert over at byrådet ikke har gjort noe med dette. De ser ut til å være handlingslammet; de har nok av virkemidler, sier Solberg til VG. – Hvilke virkemidler? – De kan innføre tiggerforbud i deler av byen eller hele. De kan sørge for at det blir forbudt med all stans av biler på nedsiden av Botanisk Hage, hvor romfolk parkerer og overnatter i bilene. De kan også innlede samarbeid med Universitetet slik at ordningen med Oslo-vakter kan være til stede der. Nå må i hvert fall byrådet rydde opp, slik at både Oslo-folk og turister kan nyte Botanisk hage i sommer, sier Solberg. Borgen sier hun ikke vil forskuttere hvilke virkemidler som kan være aktuelle. – Hva synes du om at museet peker på at romfolk står bak dette? – Jeg tar til orientering det museet skriver. Dette er kriminelle handlinger som det er politiets ansvar å rydde opp i. Når det gjelder forsøplingen, så er dette en helt uakseptabel situasjon, sier Borgen. – Tror du parken må stenges? – Jeg håper virkelig ikke det. Den er en perle i byen som mange har stor glede av. Men jeg er glad for at museet har varslet kommunen om dette. At de skriver at de kan komme til å måtte stenge den, sier noe om hvor alvorlig det er, sier Borgen.
Gartnere i Botanisk hage sier de daglig finner menneskelig avføring og nedgravde pillebokser. Nå truer ledelsen med å stenge hele hagen.